Talviasuinen metsäjänis.
Metsäjäniksen talviturkki on muuttumassa kesäturkkiin.
**Metsäjänis** (*Lepus timidus*) on jäniseläinten lahkoon kuuluva nisäkäs, joka on sopeutunut pohjoisen Euraasian oloihin.

Ulkonäkö ja koko
----------------

Metsäjäniin ruumiin pituus on 50–60 senttiä, jonka lisäksi sillä on 4–8-senttinen häntä. Eläin painaa 3–5 kiloa. Naaras on koirasta suurempi. Metsäjänis elää yleensä 1–2 vuotta, mutta vanhimmat yksilöt selviytyvät yhdeksänvuotiaksi asti. Kesäisin metsäjäniksen selkäpuoli on harmaanruskea ja pohjavilla vaaleanharmaata. Vatsapuoli on valkea lukuun ottamatta kaulan etuosaa. Korvissa on valkoiset reunat ja mustat kärjet. Talvisin metsäjäniksen turkki on valkoinen, ainoastaan korvanpäät ovat mustat. Takajalkojen varpaat metsäjänis levittää ikään kuin lumikengiksi, jolloin se pystyy kulkemaan lumella siihen uppoamatta. Takajalkojen jäljet ovat pehmeässä lumessa päärynänmuotoiset. Metsäjänis kykenee juoksemaan jopa 60 kilometrin tuntinopeudella ja ui hyvin. Metsäjäniksen turkki koostuu ontoista ilmaa sisältävistä karvoista, jotka eristävät lämpöä talvella.

Irlannissa elävä metsäjäniksen alalaji *Lepus timidus hibernicus* ei vaihda talvella turkkiaan, vaan säilyy ruskeana ympäri vuoden.

Levinneisyys ja elinympäristö
-----------------------------

Metsäjänis esiintyy yhtenäisesti Euroopan ja Aasian pohjoisosissa Puolasta ja Skandinaviasta Tyynellemerelle. Lisäksi eristyneitä populaatioita on Hokkaidōssa, Kuriileilla, Sahalinilla, Alpeilla, Irlannissa ja Skotlannissa. Lajia on istutettu Englantiin, Färsaarille ja monille Skotlannin saarille. Suomessa metsäjänistä tavataan koko maassa.

Metsäjänistä tavataan pääosalla levinneisyysaluettansa tundralla ja taigametsissä. Irlannissa ja Skotlannissa sitä tavataan erityisesti nummilla ja soilla. Laji pärjää kuitenkin myös viljellyillä mailla. Venäjän eteläosissa sitä tavataan myös arojen alankometsiköissä ja Mongoliassa vuoristometsissä.

Lisääntyminen
-------------

Metsäjänikset saavat yleensä 2–5 poikasta, joskus jopa kahdeksan. Naaras synnyttää vuodessa 1–3 poikuetta. Tavallisesti lajilla on kaksi poikuetta vuodessa.

Kiima alkaa helmikuussa, ja naaras tulee heti synnytyksen jälkeen uudelleen kiimaan. Se saattaa paritella vain muutamia tunteja synnytyksen jälkeen. Kantoaika on noin 50 vuorokautta. Poikasilla on syntyessään karvapeite, ja ne näkevät. Emo imettää poikasia kerran päivässä muutaman minuutin ajan. Kasviravintoa ne alkavat syödä jo parin päivän ikäisinä ja etsivät noin viikon ikäisenä ravintonsa jo itse. Poikaset ovat lähes hajuttomia, mikä edesauttaa niiden selviytymisessä pedoilta.

Ravinto
-------

Metsäjäniksen pääravintoa ovat enintään seitsemän millimetrin paksuiset oksat, pajun, lepän, pihlajan ja koivun kuori sekä erilaiset ruohot ja varvut, kuten mustikka, juolukka ja kanerva.

Jäniseläinten ja muutamien jyrsijälajien ravinnonkäytössä on erikoisuus: ne syövät säännöllisesti osan ulosteestaan. Näin jänis siirtää umpisuolesta erittyvää ruoansulatusentsyymiä mahalaukkuun. Tuolloin papanoiden sisältö poikkeaa muulloin ulostetusta. Jänis ja muutkin kasvinsyöjät valikoivat ravintonsa ottaen huomioon sekä sen ravinteikkuuden että myrkyllisyyden. Talviaikaan, kun ruokaa on vähän, jänis vierailee mielellään kaatuneilla haavoilla. Jos haapaa tai muuta lehtipuuta ei ole, jänis syö myös koivua.

Saalistajat
-----------

Metsäjänistä saalistavat monet eläimet, esimerkiksi susi, ilves, kettu, kanahaukka, maakotka ja huuhkaja. Myös muut petolinnut, muun muassa hiirihaukka, pyydystävät jäniksen poikasia.

Metsästys
---------

*Pääartikkeli: Jäniksenmetsästys*
Metsäjänistä metsästetään yleisesti. Jänisten metsästys on suosituimpia metsästysmuotoja Suomessa, ja vuosittain Suomessa metsästetään noin 200 000 yksilöä.

Katso myös
----------

* Rusakko
* Jänisrutto

Lähteet
-------

* Bjärvall, Anders & Ullström, Staffan: *Suomen nisäkkäät*. Suomentanut Iiris Kalliola ja Heidi Kinnunen. Helsinki: Kustannusosakeyhtiö Otava, 2011. ISBN 978-951-1-25633-5.

### Viitteet

1. 1 2 3  Smith, A.T. & Johnston, C.H: *Lepus timidus* *IUCN Red List of Threatened Species. Version 2020-3*.  2019. International Union for Conservation of Nature, IUCN, Iucnredlist.org. Viitattu 21.3.2021. (englanniksi)
2. ↑  Thomas Lilley: Metsäjänis – *Lepus timidus* *Suomen Lajitietokeskus*.  2019. Viitattu 23.3.2022.
3. ↑  Wilson, Don E. & Reeder, DeeAnn M. (toim.): *Lepus (Lepus) timidus* *Mammal Species of the World. A Taxonomic and Geographic Reference (3rd ed)*.  2005. Johns Hopkins University Press. Viitattu 26.12.2018. (englanniksi)
4. ↑  Metsäjänis, *Lepus timidus* *LuontoPortti*. Viitattu 26.12.2018.
5. ↑  Laaksonen, Juha & Lumiaro, Riku: *Utelias kettu ja muita nisäkkäitä*, s. 169. Helsinki: Tammi, 2016. ISBN 978-951-31-8831-3.
6. ↑  Mountain hare *(Lepus timidus)* *ARKive*. Wildscreen.  Arkistoitu 28.12.2009. Viitattu 3.7.2019. (englanniksi)
7. ↑  Lauri Siivonen: *Pohjolan nisäkkäät*. Otava, 1974. ISBN 951-1-01443-9.
8. ↑  Metsäjänis (*Lepus timidus*) Tunturisusi.com. Viitattu 13.10.2017.
9. ↑  Bjärvall & Ullström, s. 78.
10. 1 2 3  Bjärvall & Ullström, s. 80–81.
11. ↑  Riistatiedot *RiistaWeb*.  Arkistoitu 24.7.2010. Viitattu 31.10.2009.

Aiheesta muualla
----------------

* Suomen Metsästäjäliitto: Metsäjänis


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q180035
* Wikispecies: Lepus timidus
* ADW: Lepus\_timidus
* BioLib: 20567
* BOLD: 112231
* CoL: 6PPQ3
* EoL: 133022
* EPPO: LEPUTI
* Fauna Europaea: 305530
* Fauna Europaea (new): 65307a9b-732d-42b3-8138-7000ff8e6ba1
* Fossilworks: 47655
* GBIF: 2436756
* iNaturalist: 55908
* IRMNG: 10197753
* ITIS: 180113
* IUCN: 11791
* MSW: 13500221
* NBN: NBNSYS0000005106
* NCBI: 62621
* Observation.org: 84396
* Open Tree of Life: 167565
* uBio: 107266
* ZooBank: 6F1885A3-4B56-453C-952E-7B4417DB6446
* Laji.fi: MX.50106

 |

 |